# An nôr Drailhet

| ◄ Ar votadeg | An nôr Drailhet | An Anaon ► |
D’an aotro Hervé, person Plüfur.
* A bep fallagriez oe gwelet dre ar vro ;
* Ar Gwir a oa trec’het gant ar Gaou tro-war-dro.
* Evel eur wagen-vôr flastret ganti peb tra,
* Ar spered dizoue a deue d’hon gwalla…
* Dirakan pep tra gaer a vije labeet,
* Dindanan pep furnez a vije mastaret ;
* Lealded ha Glanded, kaeran traou zo er bed,
* A zo deut da vezan divalo braz meurbed.
* An devez a hirie n’ o deus talvoudegez
* Nemed al loustoni, an droug, an hudurnez !
* — Red eo, eme ar Fall, mouga ar Fe gristen,
* Kredennou diskiant n’ hallont ket beva ken !
* Kredennou gwrac’hed koz, mad en amzer gwechall,
* N’int ken dimeus ar c’hiz ; breman e fell traou-all !
* Hag eur pennadig zo — avel a zotoni, —
* Ar bed zo daoubennet, trubuilhet mui-ouz-mui ;
* Menec’h, leanezed, breudeur ha beleien,
* Servichourien Doue, mignoned ar bewien,
* Holl ez int gwapeet, hargaset, harluet,
* Barnet hep lealded, tamallet ha laeret.
* Dirak an torfejou ken kri ha ken poanius,
* Dirak ar fallente, en pep stum ken heuzus,
* Kounar ar bobl kristen a deuas da grozal,
* Hag ouz an drubarded e stourmas reut raktal…
* En despet d’o c’halon ha d’o fe birvidik,
* An nerz goue a drec’he an dudou reuzeudik ;
* Kraban an Diaoul a zav zoken war an iliz,
* — Petra a refomp-ni outan, ma c’henvroïz ?
* Eun de, ar sperejou a zo nec’het da vad,
* Keleier fall a deu hep paouez ha dalc’hmad…
* — Hepdale, e larer, a vezo mastaret
* An iliz kaer ha koant ’lec’h omp bet badezet ;
* C’hoant o deus an dud fall, c’hoant d’ober eur vro goue,
* Gant Bro ar Vretoned, Bro ar zent hag ar Fe…
* Kerkent hag a bep tu an holl a vouez uhel,
* A lavar kounaret ! — Biken, kentoc’h mervel !
* Biken, emê, biken, ni a chomo bepred,
* Kristenien, Bretoned, tud ter, pennou-kaled !
* Deuont aman eta !… An dud fall a welo
* Hag en oar ar Breizad mervel c’hoaz vit e Vro… —
* Dont a rejont dre-holl ; neuze en pep parrouz,
* Eun de, dreist ar re-all, e savas brud ha trouz…
* — Petra zo a neve, ma klever, ankenius,
* Ar c’hloc’h-galv o teurel taoliou lem ha skiltrus ?
* Petra zo a neve ?… Tân ? — Kalz wasoc’h, siouaz !
* Buhan war an avel ar c’helô a redaz…
* An iliz vinniget a zo breman kelc’hiet,
* Den n’ hall tostât outi ; an dra zo difennet !
* Setu perak an dud a zired leun a spont
* Endro d’an iliz koz… Mes petra a welont ?
* O bered ken peuc’hus, o beredig zantel,
* A zo deut da vezan… Oh ! eun dachen vrezel… !
* Eur vanden zoudarded, archerien war gezek,
* Gante Potr-al-Lezen, hag int holl gwall-vezek,
* A glask, unan anê, teul e bao war an nôr,
* Ar re-all hen harpa d’ober an Invantor…
* Ar bobl a deu bepred da zifenn e iliz,
* Da huchal d’al laeron : — Frankiz, frankiz, frankiz !
* Dirak kounar ar bobl ar Fall a gemer doan,
* Al laer n’ eus ket amzer hag a renk mon buhan :
* — « En hano al Lezen, digoret d’imp an nôr ! »
* E huch al laeron gars, war ar paourkez Pastor,
* — « En hano al Lezen ? eme ar pastor mad,
* » Lezen abed er vro na raïo d’in kwitâd,
* » Ha dilezel ganac’h gwiriou an iliz sakr,
* » N’hallan ket en ober hep bezan den fallakr ;
* » Ma c’harg eo o diwall, biken na vin trubard,
* » Betek bezan trec’het me o difenno stard !… »
* — « En hano al Lezen ! An eil gwech eo, aotro,
* » Mar na c’houllet plega, neuze c’houi a dorro… »
* — « Terri a rin kentoc’h ! » — Ha mouez beleg Doue
* A zo kerkent stanket… An dud a lar ! — True !
* — « En hano al Lezen ! An daerved gwech, houman,
* » Digoret d’imp an nôr, rak ni eo ar c’hrenvan… »
* — « An Nerz a zo ganac’h, ganin eman ar Gwir,
* » C’houi ho pezo, m’hen goar, ya, an diwean gir,
* » Mes na vo ket laret en do ar mesaër,
* » Dilezet tra e vestr etre daouarn al laer…
* » Kemer a ran hirie Anaon ar barrouz,
* » Da vezan testeni dimeus ho micher louz ;
* » Ober rin ma dever, ma dever hep sponta,
* » Beleg on da Zoue, difenn a rin e dra ! »
* Ar bobl a zo didrouz ; Potr-al-Lezen a gren,
* Eur peuc’h gwall ankenius eur pennadig a ren…
* — « Aman buhan, potred, pellaït an aotrou,
* » Ha goude, didamant, d’an nôr gant benviou ! »
* Ha daou archer garo a ziframm den Doue,
* Hag hen kas, divergont, da ouela a goste…
* Breman, da vihanan, al laer a c’hall poanial,
* P’hen deus ar mesaer war e dreid eun hual…
* Eun nebeud boued-ifern a goll amzer ha poan,
* A drailh o benviou… Mes an nôr na ra van !
* — « Ar vouc’hal, ar vouc’hal ! eme Potr-al-Lezen,
* » N’hallomp ket marc’hata ha termal da viken…
* » Allo, c’houi zoudarded, war araok ha kalon,
* » An nôr a zigoro, en despet d’ar person ! »
* Neuze, o tra spontus ! eur zoudard a dosta,
* Eur gourc’hemen ken fall a ra d’ezan krena,
* Karet en dije well, hep mar, ober traou-all,
* Eget plega, hep klem, da lezennou ken fall ;
* Mes an urz zo roet, eun urz garo a kri,
* Ar gourc’hemen zo striz, n’haller ket dizenti !
* … Eun taol bouc’hal pounar… O glac’har hag anken,
* A ra d’ar gristenien loskel eur griaden !…
* An taoliou a stanka ; o hekleo truezus
* A ziston en iliz… Oh ! nag ez eo poanius !
* Ar c’hloc’h a zon klemmus, klemmusoc’h vit biskoaz,
* E vouez a vesk daerou gant hirvoudou ar c’hlaz…
* Ar bobl war e zaoulin, mantret gant ar glac’har,
* A zistank da ouela dirak an dud digar ;
* Us d’ar vered zoken ineou an dud koz
* A darnij hag a glem, hag a deul o malloz…
* Zeblantout a reont huchal d’o bugale :
* — « Oh ! difennet eta, difennet ti Doue ! »
* Ar vouc’hal, didrue, a sko bepred stank, stank,
* Hag en dor an iliz, he deus groet eun toull frank ;
* Dre an toull ez eo bet an nôr baour digoret,
* Ar Gwir gant an Nerz-goue eur wech ouspenn trec’het !
* Hag an hailhoned louz o deus, en ti Doue,
* Teulet o fao hudur war bep tra, pep danve…
* Emaez ar gristenien, dour en o daoulagad,
* Gant doujanz ha gant fe a zastumas ervad
* Tammou an nôr drailhet ; hag evel relegou,
* E stardchont aneze war boull o c’halonou…
* Bezan e voïnt dalc’mad eun tenzor talvoudus
* A zigaso sonj d’ê eus eun devez skrijus ;
* Bezan vefont ouspenn eun testeni a Fe,
* Hag a lako bepred lorc’h en o bugale.
* O bugale laro gant eur galon gristen :
* — Hon zud koz a stourmas stard evit o c’hreden ;
* Pa fellas d’an dud fall labea an Iliz,
* Hon Zadou a zavas da zifenn ar Frankiz !
* Enor, enor d’eze ! O bugale vihan,
* A ouïo eveltê, mar ve red, mont d’an tân…
* Biken, en Breiz-Izel, nan, ar Fall na gludo,
* War roudou hon zud koz dalc’hmad ni a gerzo !
* « Ni a zo bugale d’an dud a zoug bleo hir,
* » N’hallont bezan trec’het p’ o deus roet o gir ! »